Koʻchma savdo faoliyatiga zamonaviy axborot texnologiyalarini yanada keng joriy etish hamda savdo avtomati orqali chakana savdo faoliyatini tartibga solish chora-tadbirlari toʻgʻrisida
(resolution, 2025-10-01)

Oʻzbekiston Respublikasi Prezidentining “Xizmatlar sohasini jadal rivojlantirish chora-tadbirlari toʻgʻrisida” 2021-yil 11-maydagi PQ-5113-son qarori hamda “Koʻchma savdo faoliyatiga axborot texnologiyalarini joriy etish va savdo avtomati orqali chakana savdo faoliyati bilan shugʻullanuvchi tadbirkorlik subyektlarini qoʻllab-quvvatlash chora-tadbirlari toʻgʻrisida” 2021-yil 4-iyundagi PQ-5136-son qarori ijrosini taʼminlash, shuningdek, umumiy ovqatlanish korxonalari va koʻchma savdo faoliyatini yanada rivojlantirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Koʻchma savdo faoliyatiga zamonaviy axborot texnologiyalarini yanada keng joriy etish hamda savdo avtomati orqali chakana savdo faoliyatini tartibga solish chora-tadbirlari toʻgʻrisida” 2021-yil 4-iyundagi PQ-5136-son qarori bilan 2021-yil 1-dekabrdan boshlab: koʻchma savdo faoliyati tadbirkorlik subyektlari tomonidan koʻchma savdo obyektlarini elektron tarzda “K — SAVDO” avtomatlashtirilgan axborot tizimida (keyingi oʻrinlarda — “K — SAVDO” AAT) roʻyxatdan oʻtkazish yoʻli bilan amalga oshirish; koʻchma savdo joyi (xususiy mulkdorlarga tegishli joylardan tashqari) koʻchma savdo obyektlarining joylashish sxemalari boʻyicha “K — SAVDO” AAT orqali elektron auksionda sotish belgilanganligi maʼlumot uchun qabul qilinsin. 2. Quyidagilar: koʻchma savdoni amalga oshirish talablari va shartlari, koʻchma savdo obyektlarini roʻyxatdan oʻtkazish, obyektlarning joylashish sxemasini tuzish, elektron auksion orqali koʻchma savdo joylarini sotish, koʻchma savdo amalga oshiriladigan transport vositasini roʻyxatdan oʻtkazish tartibi, koʻchma savdoni amalga oshirish davrining tugatilishi va koʻchma savdo obyektini joylashtirish muddatlarini uzaytirish tartibini nazarda tutuvchi Koʻchma savdoni amalga oshirish tartibi toʻgʻrisidagi nizom 1-ilovaga muvofiq; “K — SAVDO” avtomatlashtirilgan axborot tizimiga ulanadigan vazirliklar, idoralar va tashkilotlar roʻyxati 2-ilovaga muvofiq; Koʻchma savdo faoliyatini tartibga solish boʻyicha amaliy chora-tadbirlar rejasi 3-ilovaga muvofiq; mavsumiy kafelarni oʻrnatish (qurish) boʻyicha ruxsatnoma berish, ularni oʻrnatishga (qurishga) va ularning ishlashiga qoʻyiladigan talablar, mavsumiy kafeni oʻrnatish (qurish) va ulardan foydalanish boʻyicha nazoratni amalga oshirish mexanizmlarini nazarda tutuvchi Umumiy ovqatlanish korxonalari mavsumiy kafelarining ishlash tartibi toʻgʻrisidagi nizom 4-ilovaga muvofiq tasdiqlansin. 3. Belgilansinki, davlat organlari va tashkilotlariga, shu jumladan, obodonlashtirish va yoʻl tashkilotlariga, fuqarolarning oʻzini oʻzi boshqarish organlariga doimiy foydalanish huquqi bilan ajratilgan hamda vaqtincha foydalanilmayotgan yer uchastkalari, shuningdek, tuman (shahar) zaxirasidagi yer uchastkalari “K — SAVDO” AAT orqali “E-auksion” elektron savdo platformasida koʻchma savdo obyektini joylashtirish uchun tadbirkorlik subyektlariga elektron onlayn-auksion orqali 36 oygacha muddatga (yetishtirilgan qishloq xoʻjaligi mahsulotlarini saqlashda foydalaniladigan yengil konstruksiyali koʻchma muzlatkichlar, avtobus bekatlari hamda elektromobillarni quvvatlantirish stansiyalari oʻrnatiladigan hududlar uchun koʻpi bilan 120 oygacha), shuningdek, mavsumiy kafelarni oʻrnatish uchun ijaraga berilishi mumkin. Davlat mulkini balansida saqlovchi vazirlik va idoralar bir oy muddatda oʻzlarining tizimlaridagi tashkilotlarda savdo avtomatlarini oʻrnatish mumkin boʻlgan maydonlarni tadbirkorlik subyektlariga ijaraga berish maqsadida belgilangan tartibda onlayn-auksionga chiqarish choralarini koʻrsin. Bunda, savdo avtomatlarini oʻrnatish uchun davlat mulkini ijaraga berish boʻyicha tadbirkorlik subyektlari tomonidan tashabbus koʻrsatilganda, davlat mulkini balansida saqlovchi vazirlik va idoralar ushbu tashabbuslarni ikki kunlik muddatda koʻrib chiqib, davlat mulkini ijaraga berish boʻyicha vakolatli organga takliflarni taqdim qilsin. 4. Oʻzbekiston Respublikasi Davlat soliq qoʻmitasi Axborot texnologiyalari va kommunikatsiyalarini rivojlantirish vazirligi bilan birgalikda 2021-yil 1-noyabrga qadar quyidagilarni nazarda tutuvchi “K — SAVDO” AATni ishga tushirsin: koʻchma savdo obyektlarini roʻyxatdan oʻtkazish uchun buyurtma berish; koʻchma savdo joylarining xaritalari bilan tanishish; aholi punktlari boʻyicha koʻchma savdo joylarining sxemalariga muvofiq elektron auksionlarni amalga oshirish; auksion gʻolibi tomonidan koʻchma savdo joyi uchun toʻlovlarning amalga oshirilishi, shuningdek, pul mablagʻlarini qaytarish; tadbirkorlik subyektlariga real vaqt rejimida QR-kod qoʻyilgan elektron shakldagi guvohnoma yuborish; manfaatdor vazirliklar, idoralar va tashkilotlarga koʻchma savdo obyektlari toʻgʻrisida maʼlumot yuborish; koʻchma savdo joylashish sxemasida mavjud boʻsh turgan va band qilingan koʻchma savdo joylari toʻgʻrisida maʼlumot olish; koʻchma savdo obyektlari reyestrini yuritish; jismoniy va yuridik shaxslar “K — SAVDO” AATga kiritgan ariza holatini real vaqt rejimida onlayn kuzatish imkoniyatini yaratish; Davlat soliq qoʻmitasining Moddiy yordam, ijtimoiy himoya, soliq organlarini rivojlantirish va koʻzda tutilmagan xarajatlar maxsus jamgʻarmasi “K — SAVDO” AATni ishlab chiqish, amaliyotga joriy etish va texnik qoʻllab-quvvatlashni moliyalashtirish manbai etib belgilansin. 5. Oʻzbekiston Respublikasi Davlat soliq qoʻmitasi manfaatdor vazirliklar va idoralar hamda tuman (shahar) hokimliklari bilan birgalikda: 2021-yil 1-oktabrga qadar Oʻzbekiston Respublikasi Yagona interaktiv davlat xizmatlari portalida umumiy ovqatlanish korxonalarining mavsumiy kafelarini joylashtirish boʻyicha elektron ariza berish xizmatini joriy etishni; 2021-yil 1-noyabrga qadar har bir tuman (shahar) kesimida koʻchma savdo joylarini tanlash va koʻchma savdo obyektlarining joylashish sxemalarini tuzish hamda ularni “K — SAVDO” AATga joylashtirishni; manfaatdor vazirliklar, idoralar va tashkilotlarni “Elektron hukumat” tizimining idoralararo integratsion platformasi yordamida “K — SAVDO” AATga integratsiya qilishni taʼminlasin. 6. Oʻzbekiston Respublikasi Vazirlar Mahkamasi huzuridagi Oʻzbekiston texnik jihatdan tartibga solish agentligi ikki oy muddatda: Oʻzbekiston Respublikasi Davlat soliq qoʻmitasi, “Oʻzeltexsanoat” uyushmasi hamda boshqa manfaatdor vazirlik va idoralar bilan birgalikda mazkur qaror talablaridan kelib chiqib, savdo avtomatlari uchun davlat standartlarini ishlab chiqsin va belgilangan tartibda tasdiqlasin; Oʻzbekiston Respublikasi Iqtisodiy faoliyat turlari umumdavlat Tasniflagichini qayta koʻrib chiqsin hamda unda savdo avtomatlari orqali chakana savdo va (yoki) xizmat koʻrsatish faoliyat turini nazarda tutsin. 7. “Oʻzeltexsanoat” uyushmasiga “Uzvend” assotsiatsiyasi bilan birgalikda uyushma tarkibiga kiruvchi korxonalar negizida savdo avtomatlarini, ularning ehtiyot qismlari va materiallarini ishlab chiqarishni yoʻlga qoʻyish hamda hududlarda ularga texnik xizmat koʻrsatish markazlarini tashkil etish tavsiya etilsin. 8. Oʻzbekiston Respublikasi Hukumatining 5-ilovaga muvofiq ayrim qarorlariga oʻzgartirish va qoʻshimchalar kiritilsin. 9. Oʻzbekiston Respublikasi Davlat soliq qoʻmitasi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov hamda Oʻzbekiston Respublikasi Davlat soliq qoʻmitasi raisi Sh.D. Kudbiyev zimmasiga yuklansin. 1. Ushbu Nizom Oʻzbekiston Respublikasi hududida koʻchma savdoni amalga oshirish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: vakolatli organ — Oʻzbekiston Respublikasi Davlat soliq qoʻmitasi; joylashish sxemasi — koʻchma savdo obyektlarining oldindan tasdiqlangan joylashuvi; koʻchma savdo joyi — koʻchma savdo obyektining “K-SAVDO” AATda roʻyxatdan oʻtishda koʻrsatilgan hududiy joylashgan joyi; koʻchma savdo obyektining ixtisoslashuvi — sotiladigan tovarlarning tovar guruhlaridan biriga mansubligi bilan ifodalangan xilma-xilligi; koʻchma savdo obyektlari — 100 kvadrat metr maydondan koʻp boʻlmagan, vaqtinchalik asosda joylashtirilgan va (yoki) mavsumiy xususiyatga ega boʻlgan, shuningdek, istalgan vaqtda boshqa joyga oson koʻchirish va yigʻish mumkin boʻlgan koʻchma savdo obyektlari (lotoklar, palatkalar, savdo aravalari, peshtaxtalar, avtodoʻkonlar, avtotirkamalar, avtotsisternalar, fudtraklar, tonarlar, savdo avtomatlari, mobil konteynerlar, yengil konstruksiyalar, shu kabi va shunga oʻxshash boshqa koʻchma savdo obyektlari); koʻchma savdo subyektlari — koʻchma savdoni amalga oshirish uchun “K-SAVDO” AATda belgilangan tartibda koʻchma savdo obyektlarini roʻyxatdan oʻtkazgan jismoniy va yuridik shaxslar; koʻchma savdo — koʻchma savdo obyektlaridan foydalangan holda, turgʻun savdo shoxobchalari joylashgan joydan tashqarida oziq-ovqat va nooziq-ovqat tovarlari bilan chakana savdo qilish, xizmatlar koʻrsatish; operator — savdo platformasida auksion va tanlovni tashkil etish hamda oʻtkazish vakolati berilgan “Elektron onlayn-auksionlarni tashkil etish” aksiyadorlik jamiyati; “E-auksion” elektron savdo platformasi — (keyingi oʻrinlarda — savdo platformasi) — elektron onlayn-auksion va elektron tanlovlarni tashkil etish va oʻtkazish uchun zarur axborotni kiritish, saqlash va qayta ishlash, shuningdek, istagi boʻlgan jismoniy va yuridik shaxslarning bunday auksion va tanlovlar jarayoniga kirish va ularda qatnashish imkonini taʼminlaydigan axborot tizimi; mobil konteyner — istalgan vaqtda boshqa joyga oson koʻchirish va yigʻish mumkin boʻlgan yengil tipdagi ixcham savdo doʻkonlari; transport vositasi — odamlarni, yuklarni tashishga yoki maxsus ishlarni bajarishga moʻljallangan qurilma; tirkama — mexanik transport vositasi tarkibida harakatlanishga moʻljallangan va dvigatel bilan jihozlanmagan transport vositasi, shu jumladan, yarim tirkama va uzaytiriladigan tirkamalar; yengil konstruksiya — yerning ustki qatlamiga zarar yetkazmasdan ixcham metall yoki yogʻoch konstruksiyalardan foydalanib qurilgan, buzib olib (bartaraf etib) koʻchirish (yigʻish) imkoniyati mavjud boʻlgan qurilma; kichik oshxona — isteʼmolchilarga oson tayyorlanadigan taomlar va zakuskalar, qaynoq va salqin ichimliklar bilan jadal xizmat koʻrsatishni tashkil etuvchi korxona. Sotiladigan mahsulotlar turiga koʻra kichik oshxonalar quyidagilarga ixtisoslashgan boʻlishi mumkin: kabobxona, palovxona, somsaxona, sosiskaxona, chuchvaraxona, cheburekxona, pirojkaxona, blinchikxona va shu kabilar. 3. Koʻchma savdo obyektlari joylashuvi sxemasini tuzish, shuningdek, elektron onlayn-auksion orqali koʻchma savdo joylarini sotib olish uchun materiallarni toʻplash va kelishish ushbu Nizomga 1-ilovada keltirilgan sxemaga muvofiq amalga oshiriladi. 4. Ushbu Nizom talablari quyidagilarga nisbatan tatbiq etilmaydi: bayram kunlari va bayramoldi kunlarda savdo xizmati koʻrsatish yuzasidan yuridik shaxslar bilan tuzilgan shartnomalar asosida tashkil etilgan koʻchma savdolarga; Oʻzbekiston Respublikasi Prezidenti va Vazirlar Mahkamasining qarorlari asosida tashkil etilgan koʻrgazma va yarmarka savdolariga; bozorlar va savdo majmualari hududida sotiladigan meva-sabzavot mahsulotlarining chakana savdolariga; amalga oshirish tartibi Oʻzbekiston Respublikasining Qonunlari, Oʻzbekiston Respublikasi Prezidenti va Vazirlar Mahkamasining alohida qarorlarida nazarda tutilgan boshqa hollarga. 5. “K-SAVDO” avtomatlashtirilgan axborot tizimida (keyingi oʻrinlarda — “K-SAVDO” AAT) koʻchma savdo obyektlarini ushbu Nizomda belgilangan tartibda roʻyxatdan oʻtkazgan tadbirkorlik subyektlari Oʻzbekiston Respublikasi hududida koʻchma savdo bilan shugʻullanish huquqiga ega. 6. Koʻchma savdoni amalga oshirishning majburiy talablari va shartlari quyidagilardan iborat: chakana savdo sohasida qonunchilik hujjatlariga, shu jumladan, sanitariya, veterinariya, veterinariya-sanitariya qoidalari va normalariga rioya qilish; davlat veterinariya xizmatining hayvonlar kasalliklari tashxisi va oziq-ovqat mahsulotlari xavfsizligi davlat markazlari yoki veterinariya-sanitariya ekspertizasi laboratoriyalari tomonidan berilgan ijobiy xulosalar asosida goʻsht va goʻsht mahsulotlari, sut va sut mahsulotlari, tuxumlar, shuningdek, oʻsimlik oziq-ovqat mahsulotlarini realizatsiya qilish; nazorat-kassa mashinalari, qonunchilik hujjatlarida nazarda tutilgan hollarda esa onlayn nazorat-kassa mashinalari yoki virtual kassalar va bank plastik kartochkalaridan foydalangan holda toʻlovlarni qabul qilish uchun hisob-kitob terminalining mavjudligi (savdo avtomatlari bundan mustasno); koʻchma savdo obyektlari yaqinida maishiy chiqindi qutilarini oʻrnatish; tovarlarni koʻchma savdo obyektlari orqali va roʻyxatdan oʻtilgan joyda sotish. 7. Savdo obyektining ixtisoslashuv turlari quyidagilardan iborat: non va non mahsulotlari, qandolat mahsulotlari; goʻsht va goʻsht mahsulotlari; sut va sut mahsulotlari; kichik oshxona; sabzavotlar-mevalar va poliz ekinlari, shuningdek, quruq mevalar, pista va yongʻoqlar; muzqaymoq, alkogolsiz yaxna va issiq ichimliklar; oziq-ovqat mahsulotlari; nashriyot mahsulotlari; gullar; xalq badiiy va boshqa hunarmandchilik buyumlari; hunarmandchilik mahsulotlari, suvenirlar, kiyim-kechak, poyabzal va yengil sanoat buyumlari; nooziq-ovqat mahsulotlari; yetishtirilgan qishloq xoʻjaligi mahsulotlarini yengil konstruksiyali koʻchma muzlatgichlarda saqlash va sotish; yengil turdagi transport vositalarini (yengil avtomobil, velosiped, samokat, skuter va boshqalar) ijaraga berish va taʼmirlash xizmatlari; elektromobillarni zaryadlash; sartaroshlik xizmatlari; kosmetolog xizmatlari; poyabzal taʼmirlash xizmati; maishiy texnika vositalarini taʼmirlash xizmati; kalit yasash xizmati. Tadbirkorlik subyektlari koʻchma savdo obyekti ixtisoslashuv turlarining bir nechtasi bilan savdo qoidalariga rioya etgan holda shugʻullanishi mumkin. 8. Quyidagi turdagi tovarlarning koʻchma savdosi taqiqlanadi: texnik jihatdan murakkab maishiy mahsulotlar (maishiy metall kesish va yogʻochni qayta ishlash dastgohlari, maishiy elektrotexnika va asbob-uskunalar, maishiy radioelektron uskunalar, maishiy hisoblash va koʻpaytirish texnikasi, foto va kino uskunalar, telefon apparatlari va faks mashinalari, elektr musiqa asboblari, elektron oʻyinchoqlar, maishiy gaz uskunalari va qurilmalari); tez buziladigan tovarlar (sovitkich va (yoki) muzlatkich bilan jihozlangan va tez buziladigan tovarlar sovitkich va (yoki) muzlatkichlarda saqlangan hollar bundan mustasno); yengil alangalanuvchi va yonuvchi suyuqliklar; bolalar oziq-ovqat mahsulotlari (quruq sut, kukunsimon boʻtqa yormasi, ozuqaviy aralashmalar, meva va sabzavot konservalari va pyuresi); hayvonlar, termik ishlov berilmagan, kelib chiqishi hayvonotga mansub mahsulot va xom ashyolar, veterinariya dori vositalari, mikroorganizmlar shtamplari, oziqalar va ozuqabop qoʻshimchalar; aksiz solinadigan tovarlar, shu jumladan, spirtli ichimliklar; hasharotlar va zararkunandalarni zaharlashda qoʻllaniladigan kimyoviy moddalar va zaharlar; diniy mazmundagi materiallar; qonunchilik hujjatlari bilan koʻchma savdo obyektlari orqali sotilishi taqiqlangan tovarlar. 9. Quyidagi joylarda koʻchma savdo obyektlarini joylashtirishga yoʻl qoʻyilmaydi: madaniy meros obyektlari va qoʻriqlanadigan tabiiy hududlar fasadi oldida; bino va inshootlarning yongʻinga qarshi oraliqlarida; muhandislik kommunikatsiyalari xavfsizlik zonalarida; chorrahalarga 15 metrdan yaqinroqda; maishiy chiqindilarni yigʻish punktlariga 20 metr masofa orasida; sunʼiy inshootlarda (toʻxtash bostirmalari, yerosti oʻtish joylari, koʻpriklar, tunnellar, transport bogʻlamalari va yoʻl oʻtkazgichlar); piyodalar oʻtish joylarida; velosiped yoʻlaklarida; qatnov qismining xavfli burilishlarida; loaqal bir yoʻnalishdagi koʻrinish masofasi 100 metrdan kam boʻlgan yoʻl doʻngliklari yaqinida; qatnov qismi kesishmalarida va kesishayotgan qatnov qismi chetiga 15 metrdan kam masofada (uch tomonlama kesishmalarda (chorrahalarda) yondan tutashgan yoʻlning sidirgʻa chiziq yoki ajratuvchi boʻlak bilan ajratilgan qarama-qarshi tomoni bundan mustasno); transport vositasi svetofor ishoralari, yoʻl belgilarini boshqa haydovchilardan toʻsib qoʻyadigan, boshqa transport vositalarining harakatlanishiga (kirish va chiqishiga) imkon qoldirmaydigan yoki piyodalarning harakatiga xalaqit beradigan joylarda; “Toʻxtash taqiqlanadi” yoʻl belgisi yoki “toʻxtash taqiqlanadi” yoʻl chizigʻi taʼsiri doirasida. 10. Koʻchma savdo obyekti isteʼmolchilarga xizmat koʻrsatish vaqtida vitrinalar va peshtaxta (peshtaxtalar), yongʻinni oʻchirishning birlamchi vositalari, shuningdek, qonunchilik hujjatlari va texnik jihatdan tartibga solish sohasidagi normativ hujjatlarning majburiy talablariga javob beradigan zarur savdo, sovitish va boshqa texnologik uskunalar bilan jihozlangan boʻlishi kerak. 11. Roʻyxatdan oʻtkazilgan koʻchma savdo obyektlarini yoki uning bir qismini boshqa shaxsga foydalanishga yoki ijaraga berishga ruxsat beriladi. Bunda, koʻchma savdo obyektlarini foydalanishga yoki ijaraga berish Davlat soliq qoʻmitasining maxsus avtomatlashtirilgan axborot tizimida amalga oshiriladi, ijaraga oluvchi esa yuridik shaxs yoki yakka tartibdagi tadbirkor sifatida davlat roʻyxatidan oʻtkazilgan boʻlishi shart. 12. Koʻchma savdo amalga oshiriladigan transport vositasi texnik koʻrikdan oʻtishi, yongʻin xavfsizligi qoidalariga javob berishi, shuningdek, texnik jihatdan soz va tegishli sanitariya holatida saqlanishi kerak. Koʻchma savdo avtotransport vositasining konstruksiyasini oʻzgartirish (qayta jihozlash) talab qilinsa, avtomototransport vositasini qayta jihozlashga belgilangan tartibda ruxsatnoma olinishi shart. 13. Xaridorlarga xizmat koʻrsatiladigan vitrinalar va peshtaxtaga xaridorlarning erkin kelishi taʼminlamagan taqdirda, koʻchma savdo obyektini joylashtirishga ruxsat berilmaydi. 14. Koʻchma savdo subyektlari: koʻchma savdo obyektida koʻchma savdo subyekti toʻgʻrisida QR-kod qoʻyilgan va elektron shaklda olingan guvohnomaning nusxasi, shuningdek, savdo avtomatlarida texnik xizmatning telefon raqamlarini joylashtirishi; vakolatli organga “K-SAVDO” AATda koʻchma savdo obyektlari reyestridagi koʻchma savdo obyekti toʻgʻrisidagi maʼlumotlarning oʻzgarganligi haqidagi axborotni tegishli oʻzgartirishlar kiritilgan kundan boshlab oʻn kun ichida tegishli oʻzgartirishlar kiritilganligini tasdiqlovchi hujjatlar nusxasini ilova qilgan holda yoki elektron hujjat koʻrinishida (elektron raqamli imzo bilan) ariza yuborish yoʻli bilan taqdim etishi lozim. 15. Sotish uchun taklif etilayotgan tovarlar turlari, koʻrsatiladigan xizmatlar roʻyxati koʻchma savdo obyektining ixtisoslashuviga muvofiq sotuvchi tomonidan mustaqil ravishda belgilanadi. 16. Koʻchma savdo subyektlari roʻyxatdan oʻtishda koʻrsatgan ish rejimiga muvofiq koʻchma savdoni amalga oshiradilar. 17. Transport vositasi orqali koʻchma savdo faoliyati “K-SAVDO” AAT orqali savdo qilinadigan joy haqida xabarnoma yuborish yoʻli bilan amalga oshiriladi. Bunda transport vositasi orqali koʻchma savdo qilish yoʻl harakati qoidalariga muvofiq transport vositasi toʻxtab turishi taqiqlanmagan joylarda amalga oshirilishi mumkin. 18. Savdo avtomatlari orqali ommaviy talabdagi, texnik jihatdan tartibga solish sohasidagi normativ hujjatlar talablariga javob beradigan tovarlar (choy, kofe, salqin va alkogolsiz ichimliklar, nooziq-ovqat tovarlar (gazeta va matbaa mahsulotlari), qandolat va non mahsulotlari, shirinliklar) sotiladi, xizmatlar koʻrsatiladi. Savdo avtomatlarini mahsulot bilan taʼminlash va ularga texnik xizmat koʻrsatish savdo avtomatini “K-SAVDO” AATda roʻyxatdan oʻtkazgan koʻchma savdo subyektlariga yuklanadi, shuningdek, ular zimmasiga tovar-moddiy boyliklarni saqlash boʻyicha choralar koʻrish hamda savdo avtomati buzilganda tovarlar buzilishining oldini olish ham yuklanadi. 19. “K-SAVDO” AATda koʻchma savdo obyektlarini roʻyxatdan oʻtkazish yuridik yoki jismoniy shaxslar tomonidan koʻchma savdo sxemasi doirasida va savdo joyini aniq koʻrsatgan holda elektron blankni toʻldirish yoʻli bilan amalga oshiriladi, transport vositalari bundan mustasno. 20. Koʻchma savdo joyini ijaraga olish huquqi joylashish sxemalari doirasida “E-auksion” elektron savdo platformasi orqali elektron onlayn-auksionda sotiladi. Bunda elektron onlayn-auksion gʻolibiga koʻchma savdo joyini koʻpi bilan 36 oygacha (yetishtirilgan qishloq xoʻjaligi mahsulotlarini saqlashda foydalaniladigan yengil konstruksiyali koʻchma muzlatkichlar, avtobus bekatlari hamda elektromobillarni quvvatlantirish stansiyalari oʻrnatiladigan hududlar uchun koʻpi bilan 120 oygacha) ijaraga beriladi, koʻchma savdoning “K-SAVDO” avtomatlashtirilgan axborot tizimida roʻyxatdan oʻtganligini tasdiqlovchi guvohnoma yer uchastkasi ijarasi shartnomasiga tenglashtiriladi. Umumiy ovqatlanish tashkilotiga tutash yoki 5 metrdan oshmaydigan masofada joylashgan, boʻsh turgan koʻchma savdo joyi Umumiy ovqatlanish tashkilotlari mavsumiy kafelarining ishlash tartibi toʻgʻrisida nizomning 3-bandi talablariga rioya qilgan holda elektron onlayn-auksionsiz, “K-SAVDO” AAT orqali umumiy ovqatlanish tashkilotining oʻziga umumiy ovqatlanish yoki savdo sohasida qoʻshimcha xizmat koʻrsatish uchun ijaraga berilishi mumkin. 21. “K-SAVDO” AATda koʻchma savdo obyektini roʻyxatdan oʻtkazish uchun yigʻim undirilmaydi. 22. Auksion savdolari oʻtkazilishidan olingan pul mablagʻlari summasi elektron onlayn-auksionni tashkil etish va oʻtkazish xarajatlari chegirib qolingandan soʻng quyidagi tartibda taqsimlanadi: 20 foizi — vakolatli organning maxsus hisobvaragʻiga; 80 foizi — tegishli tuman (shahar) mahalliy budjetiga oʻtkaziladi. Bunda yer uchastkasi davlat organlari va tashkilotlari, fuqarolarning oʻzini oʻzi boshqarish organlariga doimiy foydalanish huquqi bilan tegishli boʻlsa, mablagʻning ushbu qismi mazkur tashkilotlarning hisobvaragʻiga oʻtkaziladi. 23. Tuman (shahar) davlat soliq inspeksiyasi Kadastr agentligining hududiy boʻlinmalari bilan birgalikda yilning 1-dekabriga qadar, ilgari joylashtirilgan sxemalar boʻyicha esa ularni qayta koʻrib chiqish muddatidan kamida bir oy oldin ushbu Nizomning 8-bandida koʻrsatilgan talablarga muvofiq joylar soni koʻrsatilgan holda, tegishli tuman (shahar) hududida koʻchma savdo obyektlarining joylashuvini oʻz ichiga olgan joylashish sxemalarini tuzadi. Koʻchma savdo joyi “K — SAVDO” AATga mahallada tadbirkorlikni rivojlantirish, aholi bandligini taʼminlash va kambagʻallikni qisqartirish masalalari boʻyicha tuman (shahar) hokimlarining yordamchilari tomonidan ham kiritilishi mumkin. 24. Tuman (shahar) davlat soliq inspeksiyasi koʻchma savdo obyektlarini joylashtirish sxemalarini tegishlicha Ichki ishlar vazirligi Jamoat xavfsizligi departamentining Yoʻl harakati xavfsizligi xizmati va Qurilish vazirligining hududiy boʻlinmalari bilan “K — SAVDO” AAT orqali besh ish kuni muddatda kelishadi. “K — SAVDO” AATga kiritilgan joylashish sxemasi yuzasidan masʼul vazirlik va idoralarning hududiy boʻlinmalari besh ish kun muddatda kelishmagan taqdirda, joylashish sxemasi kelishilgan hisoblanadi. Bunda belgilangan muddatda kelishilmagan joylashish sxemasi boʻyicha koʻrilgan zarar uchun javobgarlik choralari tegishli mansabdor shaxslar zimmasiga yuklanadi. “K — SAVDO” AATga kiritilgan joylashish sxemasini kelishish rad etilgan taqdirda, ushbu tashkilotning rahbari (oʻrinbosari) tomonidan asoslantirilgan va imzolangan xulosani “K — SAVDO” AATga ilova qilishi shart. 25. Tuman (shahar) davlat soliq inspeksiyasi tomonidan koʻchma savdo obyektlarining joylashish sxemalari kelishilganidan keyin oʻn kun ichida “K-SAVDO” AATda joylashtiriladi. Bunda tuman (shahar) davlat soliq inspeksiyasi kelishilgan koʻchma savdo obyektlarining joylashish sxemalari toʻgʻrisida ommaviy axborot vositalarida eʼlon berishi mumkin. Joylashish sxemalari har uch yilda bir marta qayta koʻrib chiqiladi. 26. Jismoniy va yuridik shaxslar koʻchma savdo joyini “K — SAVDO” AATga kiritish huquqiga ega. Bunda gʻolib deb topilgan jismoniy shaxs besh ish kuni ichida tadbirkorlik subyekti sifatida davlat roʻyxatidan oʻtishi shart. 27. Jismoniy va yuridik shaxslar hamda hokim yordamchilari tomonidan taklif etilgan koʻchma savdo joyi uch ish kuni ichida tuman (shahar) davlat soliq inspeksiyasi tomonidan ushbu Nizom talablariga muvofiqligi jihatdan koʻrib chiqiladi. 28. Koʻrib chiqish yakunlari boʻyicha tuman (shahar) davlat soliq inspeksiyasi taklif etilgan koʻchma savdo joyini “K-SAVDO” AATga joylashtiradi yoki sabablarini koʻrsatgan holda joylashtirishni rad etadi. Bunda talabgor rad etilgan takliflar boʻyicha qonunchilikka muvofiq shikoyat qilish huquqiga ega. 29. Boshlangʻich narx tegishli tuman (shahar)dagi yer uchastkasining yer soligʻiga teng. 30. Auksionda har qanday yuridik shaxs yoki yakka tartibdagi tadbirkor ishtirokchi sifatida qatnashishi mumkin. 31. Auksionda qatnashish uchun talabgor tegishli elektron arizani toʻldiradi. Elektron arizada quyidagi maʼlumotlar boʻlishi kerak: soliq toʻlovchining identifikatsiya raqami; koʻchma savdo obyektining ixtisoslashuvi; ish tartibi (ish kunlari, ish vaqti); koʻchma savdo obyektini joylashtirish davri, bunda muddat 36 oydan, yetishtirilgan qishloq xoʻjaligi mahsulotlarini saqlashda foydalaniladigan yengil konstruksiyali koʻchma muzlatkichlar, avtobus bekatlari hamda elektromobillarni quvvatlantirish stansiyalari oʻrnatiladigan hududlar uchun 120 oydan oshmasligi lozim. 32. “K-SAVDO” AAT orqali ushbu Nizomga 2-ilovaga muvofiq bir ish kuni mobaynida elektron savdolar bayonnomasi asosida koʻchma savdo obyektining roʻyxatdan oʻtganligini tasdiqlovchi guvohnomani QR-kod (matrik shtrixli kod) bilan rasmiylashtirilgan holda, “E-auksion” elektron savdo platformasi orqali xaridor va operatorga yuboradi. 33. Roʻyxatdan oʻtgan koʻchma savdo joyi joylashish sxemasida uning koʻchma savdo obyektini joylashtirish davrida bandligini koʻrsatuvchi maxsus belgi bilan belgilanadi. 34. Koʻchma savdo amalga oshiriladigan transport vositasi “K-SAVDO” AATda joylashish sxemasidan tashqarida, elektron onlayn-auksion oʻtkazmasdan roʻyxatga olinadi. 35. “K — SAVDO” AATda transport vositasini roʻyxatdan oʻtkazish uchun talabgor tegishli elektron blankani toʻldiradi. Elektron blankada quyidagi maʼlumotlar boʻlishi lozim: yuridik shaxsning nomi yoki jismoniy va yakka tartibdagi tadbirkorning familiyasi, ismi va otasining ismi (agar mavjud boʻlsa); soliq toʻlovchining identifikatsiya raqami; avtomototransport vositasining markasi, turi va roʻyxatdan oʻtkazish davlat raqami belgisi; savdo obyektining ixtisoslashuvi; ish tartibi (ish kunlari, ish vaqti); koʻchma savdo obyektini joylashtirish davri, bunda muddat 36 oydan, yetishtirilgan qishloq xoʻjaligi mahsulotlarini saqlashda foydalaniladigan yengil konstruksiyali koʻchma muzlatkichlar, avtobus bekatlari hamda elektromobillarni quvvatlantirish stansiyalari oʻrnatiladigan hududlar uchun 120 oydan oshmasligi lozim; elektron pochta manzili (mavjud boʻlganda). 36. Elektron blanka toʻldirilgach, “K-SAVDO” AAT tadbirkorlik subyekti tomonidan kiritilgan maʼlumotlarni onlayn tarzda qayta ishlaydi va koʻchma savdo obyektining roʻyxatdan oʻtganligini tasdiqlovchi QR-kod (matritsali-shtrixli kod) qoʻyilgan elektron shakldagi guvohnoma yuboradi. 37. Roʻyxatdan oʻtganlikni tasdiqlovchi elektron shakldagi guvohnoma tadbirkorlik subyektining mavjud elektron pochta manziliga ham yuboriladi. 38. Tadbirkorlik subyektida koʻchma savdoni amalga oshirish uchun bir nechta transport vositalari mavjud boʻlsa, roʻyxatga olish har bir transport vositasi boʻyicha alohida amalga oshiriladi. 39. “K-SAVDO” AATda koʻchma savdo obyektlari reyestri (keyingi oʻrinlarda — reyestr) elektron shaklda yuritiladi. 40. Reyestrda har bir roʻyxatdan oʻtkazilgan koʻchma savdo obyekti boʻyicha quyidagi maʼlumotlar mavjud boʻladi: roʻyxatga olish sanasi va uning raqami; yuridik shaxsning toʻliq nomi, jismoniy shaxs va yakka tartibdagi tadbirkorning familiyasi, ismi, otasining ismi (agar mavjud boʻlsa); soliq toʻlovchining identifikatsiya raqami; koʻchma savdo obyektining ixtisoslashuvi; koʻchma savdo amalga oshiriladigan transport vositasining davlat roʻyxatidan oʻtkazish raqami belgisi toʻgʻrisidagi maʼlumotlar (transport vositasi orqali koʻchma savdo amalga oshirilganda); hududlarda elektr taʼminotining texnik holati va mavjud quvvatlardan kelib chiqib, elektromobillarni quvvatlantirish stansiyalari oʻrnatiladigan hududlarning maxsus shartlari; koʻchma savdo obyektini joylashtirish davri, bunda muddat 36 oydan, yetishtirilgan qishloq xoʻjaligi mahsulotlarini saqlashda foydalaniladigan yengil konstruksiyali koʻchma muzlatkichlar, avtobus bekatlari hamda elektromobillarni quvvatlantirish stansiyalari oʻrnatiladigan hududlar uchun 120 oydan oshmasligi lozim; ish tartibi (ish kunlari, ish vaqti); koʻchma savdo obyekti joylashgan joy. 41. Koʻchma savdo obyektlari toʻgʻrisidagi maʼlumotlar avtomatik tarzda: Oʻzbekiston Respublikasi Sanitariya-epidemiologik osoyishtalik va jamoat salomatligi xizmati; Oʻzbekiston Respublikasi Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasi; Oʻzbekiston Respublikasi Favqulodda vaziyatlar vazirligi; Oʻzbekiston Respublikasi Energetika vazirligi hamda “Hududiy elektr tarmoqlari” AJ; Oʻzbekiston Respublikasi Ichki ishlar vazirligining Jamoat xavfsizligi departamenti Yoʻl harakati xavfsizligi xizmati; Oʻzbekiston Respublikasi Davlat soliq qoʻmitasi huzuridagi Kadastr agentligiga yuboriladi. 42. Koʻchma savdoni amalga oshirish joyini oʻzgartirish koʻchma savdo obyektlarini roʻyxatdan oʻtkazish uchun belgilangan umumiy tartibda amalga oshirilishi mumkin. 43. Tuman (shahar) davlat soliq inspeksiyasi koʻchma savdo obyektini reyestrdan quyidagi hollarda chiqarib tashlaydi: ushbu koʻchma savdo obyekti boʻyicha taqdim etilgan maʼlumotlarning notoʻgʻriligi aniqlanganda; yuridik shaxs tugatilganda, jismoniy shaxs tomonidan yakka tartibdagi tadbirkor sifatidagi faoliyati toʻxtatilganda; koʻchma savdo subyekti tomonidan koʻchma savdo obyektidan foydalangan holda, koʻchma savdoni amalga oshirishni butunlay toʻxtatganligi toʻgʻrisida yozma axborot kiritilganda. Tadbirkorlik subyektiga ushbu Nizomda belgilangan tartibda ijaraga berilgan koʻchma savdoni amalga oshirish joyi qonunchilikda belgilangan asoslarga koʻra olib qoʻyilgan taqdirda, tadbirkorlik subyektiga yetkazilgan zarar qonunchilik hujjatlariga muvofiq pul summasini toʻlash yoki boshqacha kompensatsiya toʻlash yoʻli bilan bartaraf etiladi. 44. Reyestrdan chiqarish koʻchma savdo subyektining koʻchma savdo obyekti joylashtirilgan joyda koʻchma savdoni amalga oshirish huquqini yoʻqotishiga olib keladi. Reyestrdan chiqarish qayta roʻyxatdan oʻtishga toʻsqinlik qilmaydi. 45. Roʻyxatdan oʻtishda koʻrsatilgan koʻchma savdo obyektini joylashtirish davrining tugash sanasidan kechiktirmasdan tadbirkorlik subyekti koʻchma savdo joyini boʻshatishi lozim (uzaytirilgan holatlar bundan mustasno). 46. Tegishli savdo joyida koʻchma savdo obyektini joylashtirish muddatini ikki martadan ortiq uzaytirishga yoʻl qoʻyilmaydi (mazkur cheklov savdo avtomatlariga tatbiq etilmaydi). Bunda koʻchma savdo subyekti koʻchma savdo obyektini joylashtirish muddati tugagunga qadar “K-SAVDO” AATda koʻchma savdo obyektini joylashtirish muddatini uzaytirish toʻgʻrisidagi elektron blankani toʻldirishi lozim. 47. Elektron blanka toʻldirilgandan soʻng “K-SAVDO” AAT koʻchma savdo subyektining elektron pochta manziliga koʻchma savdo obyektini joylashtirish muddati uzaytirilganligini tasdiqlovchi QR-kod (matritsali-shtrixli kod) qoʻyilgan elektron hujjat yuboradi. 48 “K-SAVDO” AATda joylashtirilgan maʼlumotlar tanishib chiqish uchun ochiq hisoblanadi. 49. Koʻchma savdo obyektlari: elektr energiyasi va gaz taʼminoti bilan faqat avtonom qurilmalar orqali taʼminlanadi; ichimlik suv va oqova suv tarmoqlariga ulanish imkoniyati mavjud boʻlgan taqdirda, qonunchilik hujjatlarida belgilangan tartibga muvofiq tadbirkorlik subyektlarining oʻz mablagʻlari hisobidan ulanadi. 50. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Bosqichlar Subyektlar Tadbirlar Bajarish muddatlari 1-bosqich Tuman (shahar) davlat soliq inspeksiyasi, Kadastr boʻlimlari, tuman (shahar) hokim yordamchilari Tuman (shahar) hududida joylar soni koʻrsatilgan holda, koʻchma savdo obyektlari joylashuvini oʻz ichiga olgan joylashish sxemalarini (keyingi oʻrinlarda — Sxema)ni tuzadi. Har yili 1-dekabrga qadar 2-bosqich Tuman (shahar) davlat soliq inspeksiyasi Sxemani tegishlicha Ichki ishlar vazirligi Jamoat xavfsizligi departamentining Yoʻl harakati xavfsizligi xizmati va Qurilish vazirligining hududiy boʻlinmalari bilan kelishadi. Sxema tuzilgan sanadan eʼtiboran besh ish kuni mobaynida 3-bosqich Tuman (shahar) davlat soliq inspeksiyasi Sxemani “K-SAVDO” avtomatlashtirilgan axborot tizimida (keyingi oʻrinlarda — “K-SAVDO” AAT) joylashtiradi. Joylashuv sxemalarini har uch yilda bir ma?ta qayta koʻrib chiqiladi. Kelishilgan kundan boshlab oʻn kun mobaynida 4-bosqich Tuman (shahar) davlat soliq inspeksiyasi Tadbirkorlik subyektlari “K-SAVDO” ATT orqali keyinchalik realizatsiya qilish uchun sxemaga koʻchma savdo amalga oshiriladigan aniq joyni kiritish boʻyicha taklif berish huquqiga ega. Tadbirkorlik subyektlari tomonidan taklif etilgan koʻchma savdo joyining ushbu Nizom talablariga muvofiqligini koʻrib chiqiladi. Koʻrib chiqish yakunlari boʻyicha taklif etilgan koʻchma savdo joyini “K-SAVDO” ATTga joylashtiradi yoki sabablarini koʻrsatgan holda rad etadi. Taklif kelib tushgan kundan boshlab uch ish kuni mobaynida 5-bosqich Jismoniy shaxs va yuridik shaxslar Koʻchma savdo joyini sotib olish maqsadida onlayn-auksionda qatnashish uchun “E-auksion” elektron savdo platformasi orqali elektron arizani yuboradi va zakalat summasini toʻlaydi. Arizalarni qabul qilish muddati davomida Joylashish sxemalari doirasida koʻchma savdo joylarini sotish boʻyicha “E-auksion” elektron savdo platformasida elektron onlayn-auksionda ishtirok etadi. (Auksion narxlarni oshirish prinsipi boʻyicha oʻtkaziladi, boshlangʻich narx tegishli tuman (shahar)dagi yer uchastkasining yer soligʻiga teng boʻladi). Auksion oʻtkazilish kunida 6-bosqich Jismoniy shaxs va yuridik shaxslar Auksion gʻolibi deb eʼtirof etilgan taqdirda, koʻchma savdo joyining toʻliq narxini toʻlaydi. Koʻchma savdo joyining qiymati toʻlanganligi “E-auksion” elektron savdo platformasi orqali aniqlanadi. Belgilangan muddatda 7-bosqich Tuman (shahar) davlat soliq inspeksiyasi “K-SAVDO” AAT orqali ushbu Nizomga 2-ilovaga muvofiq bir ish kuni mobaynida elektron savdolar bayonnomasi asosida koʻchma savdo obyektining roʻyxatdan oʻtganligini tasdiqlovchi guvohnomani QR-kod (matrik shtrixli kod) bilan rasmiylashtirilgan holda, “E-auksion” elektron savdo platformasi orqali xaridor va operatorga yuboradi (Roʻyxatdan oʻtganlikni tasdiqlovchi elektron shakldagi guvohnoma tadbirkorlik subyektining mavjud elektron pochta manziliga ham yuboriladi). Roʻyxatdan oʻtgan koʻchma savdo joyi sxemada uning koʻchma savdo obyektini joylashtirish davrida bandligini koʻrsatuvchi maxsus belgi bilan belgilanadi. Bayonnoma rasmiylashtirilgandan soʻng 1. Oʻzbekiston Respublikasi Sanitariya-epidemiologik osoyishtalik va jamoat salomatligi xizmati hamda uning hududiy boʻlinmalari. 2. Oʻzbekiston Respublikasi Veterinariya va chorvachilikni rivojlantirish davlat qoʻmitasi va uning hududiy boʻlinmalari. 3. Oʻzbekiston Respublikasi Qurilish vazirligi va uning hududiy boʻlinmalari. 4. Oʻzbekiston Respublikasi Favqulodda vaziyatlar vazirligi va uning hududiy boʻlinmalari. 5. Oʻzbekiston Respublikasi Ichki ishlar vazirligi Yoʻl harakati xavfsizligi bosh boshqarmasi va uning hududiy boʻlinmalari. 6. Oʻzbekiston Respublikasi Davlat soliq qoʻmitasi huzuridagi Kadastr agentligi va uning hududiy boʻlinmalari. 7. Oʻzbekiston Respublikasi Monopoliyaga qarshi kurashish qoʻmitasi huzuridagi Isteʼmolchilar huquqlarini himoya qilish agentligi va uning hududiy boʻlinmalari. 8. Oʻzbekiston Respublikasi Transport vazirligi huzuridagi Avtomobil yoʻllari qoʻmitasining hududiy tashkilotlari. T/r Chora-tadbirning nomi Amalga oshirish mexanizmi Amalga oshirish muddati Masʼul ijrochilar 1. “K — SAVDO” AATni ishlab chiqish yuzasidan texnik topshiriqni tayyorlash. “K — SAVDO” AATni ishga tushirish uchun texnik topshiriqni ishlab chiqish va kerakli infratuzilmani tayyorlash. 2021-yil avgust Davlat soliq qoʻmitasi, manfaatdor vazirlik va idoralar 2. “K — SAVDO” AATni ishga tushirish. “K — SAVDO” AATni ishlab chiqish va tizimni dastlabki sinovdan oʻtkazish. Tizimni ishga tushirish yuzasidan tegishli tashkiliy tadbirlarni amalga oshirish. 2021-yil oktabr Davlat soliq qoʻmitasi, Axborot texnologiyalari va kommunikatsiyalarini rivojlantirish vazirligi, manfaatdor vazirlik va idoralar 3. “K — SAVDO” AATni integratsiya qilish. “K — SAVDO” AATni qarorda belgilangan manfaatdor vazirlik va idoralar bilan integratsiya qilish yuzasidan zarur chora-tadbirlarni amalga oshirish. 2021-yil oktabr Davlat soliq qoʻmitasi, Axborot texnologiyalari va kommunikatsiyalarini rivojlantirish vazirligi, manfaatdor vazirlik va idoralar 4. “K — SAVDO” AATning ishlashi boʻyicha oʻquv kurslari tashkil qilish. “K — SAVDO” AATni ishlatish jarayonlari yuzasidan masʼul xodimlarni vazirlik, idora va tashkilotlar kesimida belgilab olish. Masʼul xodimlarni ishlab chiqilgan dastur asosida qisqa muddatli maxsus kursda oʻqitish. 2021-yil noyabr Davlat soliq qoʻmitasi, manfaatdor vazirlik va idoralar 5. “K — SAVDO” AATda soʻrov tizimi va uning mobil ilovasini ishlab chiqish. Koʻchma savdo obyektini roʻyxatdan oʻtkazish yuzasidan soʻrov shaklini ishlab chiqish. Soʻrov tizimini joriy qilish hamda uning mobil ilovasini ishlab chiqish, amaliyotga joriy etilishini taʼminlash. 2021-yil noyabr Davlat soliq qoʻmitasi, manfaatdor vazirlik va idoralar 6. Koʻchma savdo obyektlarini tanlash tizimini joriy etish. Elektron auksionlar orqali interaktiv xaritaga kiritilgan koʻchma savdo obyektlarini tanlash tizimini ishlab chiqish. Tadbirkorlik subyektlari uchun elektron auksionlarda ishtirok etish boʻyicha videoqoʻllanma ishlab chiqish va tizimga joylashtirish. 2021-yil noyabr Davlat soliq qoʻmitasi, manfaatdor vazirlik va idoralar 7. Obyektining roʻyxatdan oʻtgani yuzasidan guvohnomalarni yuborish. Koʻchma savdo obyekti roʻyxatdan oʻtgani yuzasidan QR-kodga ega boʻlgan guvohnoma shaklini ishlab chiqish. Tizim orqali guvohnomaning tadbirkorlik subyektlariga real vaqt rejimida yuborish imkoniyatini amaliyotga joriy qilish. 2021-yil noyabr Davlat soliq qoʻmitasi, manfaatdor vazirlik va idoralar 8. Sxemada qayd etilgan koʻchma savdo obyektlari bandligi yuzasidan maʼlumotlarni olish. Tadbirkorlik subyektlari tomonidan koʻchma savdo sxemasida qayd etilgan koʻchma savdo obyektlari bandligi toʻgʻrisidagi maʼlumotlarni olish tizimini ishlab chiqish va amaliyotga joriy etilishini taʼminlash. 2021-yil noyabr Davlat soliq qoʻmitasi, manfaatdor vazirlik va idoralar 9. Koʻchma savdo reyestrini yaratish Koʻchma savdo reyestri shaklini ishlab chiqish. Ishlab chiqilgan reyestrga asosan koʻchma savdo obyektlari bazasini yaratish va yuritilishini taʼminlash. 2021-yil noyabr Davlat soliq qoʻmitasi, manfaatdor vazirlik va idoralar 1. Vazirlar Mahkamasining 2002-yil 26-noyabrdagi 407-son qarori (Oʻzbekiston Respublikasi QT, 2002-y., 11-son, 71-modda) bilan tasdiqlangan Ulgurji va chakana savdo faoliyatini amalga oshirish tartibi toʻgʻrisidagi nizomda: a) 2-bandning toʻrtinchi xatboshisi quyidagi tahrirda bayon etilsin: “chakana savdo — savdo sohasida yakuniy isteʼmol uchun undan tijorat maqsadlarida foydalanish huquqisiz aholiga tovarlarni donalab yoki koʻp boʻlmagan miqdorlarda (sonda) naqd pulga yoki bank plastik kartalari (korporativ bank kartasi bundan mustasno) yoxud kontaktsiz onlayn toʻlov tizimlari orqali sotishni nazarda tutuvchi faoliyatni amalga oshirish”; b) 19-bandda: birinchi xatboshidagi “Chakana savdoni koʻchma ravishda (doʻkonchalarda) amalga oshirishga yoʻl qoʻyilmaydi, salqin ichimliklar va muzqaymoqlar sotish bundan mustasno” soʻzlari chiqarib tashlansin; toʻrtinchi xatboshi quyidagi tahrirda bayon etilsin: “Koʻchma savdoni tadbirkorlik subyektlari tomonidan savdoni amalga oshirishning aniq muddatlari, joylari va ixtisoslashuv turlari koʻrsatilgan holda, koʻchma savdo obyektlarini elektron tarzda “K — SAVDO” avtomatlashtirilgan axborot tizimida roʻyxatdan oʻtkazish yoʻli bilan amalga oshirishga yoʻl qoʻyiladi”. 2. Vazirlar Mahkamasining “Oʻzbekiston Respublikasida chakana savdo qoidalarini hamda Oʻzbekiston Respublikasida umumiy ovqatlanish mahsulotlarini (xizmatlarini) ishlab chiqarish va sotish qoidalarini tasdiqlash toʻgʻrisida” 2003-yil 13-fevraldagi 75-son qarorida (Oʻzbekiston Respublikasi QT, 2003-y., 2-son, 15-modda): a) 1-ilovada: 3-bandda: ikkinchi xatboshi quyidagi tahrirda bayon etilsin: “chakana savdo — savdo sohasida yakuniy isteʼmol uchun undan tijorat maqsadlarida foydalanish huquqisiz aholiga tovarlarni donalab yoki koʻp boʻlmagan miqdorlarda (sonda) naqd pulga yoki bank plastik kartalari (korporativ bank kartasi bundan mustasno) yoxud kontaktsiz onlayn toʻlov tizimlari orqali sotishni nazarda tutuvchi faoliyatni amalga oshirish”; beshinchi xatboshi “laryoklar” soʻzidan keyin “, savdo avtomatlari” soʻzlari bilan toʻldirilsin; quyidagi mazmundagi toʻqqizinchi xatboshi qoʻshilsin: “savdo avtomati — naqd pul yoki boshqa toʻlov vositalarini qabul qilgandan soʻng sotuvchining ishtirokisiz tovarlar berish orqali xizmat koʻrsatuvchi savdo uskunasi (vending machine). Savdo avtomati turgʻun yoki koʻchma savdo obyekti shaklida boʻlishi mumkin”; toʻqqizinchi — oʻn toʻrtinchi xatboshilar tegishlicha oʻninchi — oʻn beshinchi xatboshilar deb hisoblansin; quyidagi mazmundagi XVII3 bob bilan toʻldirilsin: 18711. Savdo avtomatlari, qoida tariqasida, aholi koʻp toʻplanadigan joylarda (taʼlim tashkilotlari, shifoxonalar, maʼmuriy binolar, savdo komplekslari, vokzallar, aeroportlar, piyodalar yoʻli, maydonlar, bogʻlar va boshqalar) joylashtiriladi. Savdo avtomatlarini jamoat tartibini saqlashga, yoʻlovchilar va transport vositalari harakatiga xalaqit berishi mumkin boʻlgan joylarda oʻrnatishga yoʻl qoʻyilmaydi. 18712. Savdo avtomatlari muayyan jismoniy yoki yuridik shaxsga tegishli hududda oʻrnatilganda, savdo avtomatlari faoliyati uchun zarur boʻlgan elektr energiyasi xarajatlarini qoplash va boshqa masalalar qonunchilik hujjatlarida belgilangan tartibda tuziladigan shartnomada belgilab qoʻyiladi. 18713. Savdo avtomatlari orqali tovarlarni sotishga “K — SAVDO” avtomatlashtirilgan axborot tizimida savdo avtomati koʻchma savdo obyekti sifatida roʻyxatga olingandan soʻng yoʻl qoʻyiladi. 18714. Savdo avtomatlari orqali alkogol va tamaki mahsulotlari, shuningdek, sotish uchun alohida litsenziya yoki ruxsatnoma talab qilinadigan tovarlar sotish taqiqlanadi. 18715. Elektr taʼminoti shartnomasiga muvofiq ishlab chiqarish va (yoki) maishiy ehtiyojlar uchun elektr energiyasidan foydalanuvchi yuridik yoki jismoniy shaxslar hududiy elektr tarmoqlari korxonasining talabi boʻyicha oʻz elektr tarmoqlariga tadbirkorlik subyektlarining savdo avtomatlarini ulashlari shart. 18716. Savdo avtomatlarida ulardan foydalanish tartibi hamda savdo avtomatiga texnik xizmat koʻrsatuvchi shaxslar bilan bogʻlanish haqidagi maʼlumotlar davlat tilida va tushunarli shaklda joylashtirilgan boʻlishi lozim. Savdo avtomatlarida ushbu maʼlumotlarning boshqa tillarga tarjimasi ham joylashtirilishi mumkin. 18717. Savdo avtomatlari yorugʻ, toza, shuningdek, drenaj, quvurlar va boshqa zarar yetkazuvchi vositalardan holi boʻlgan joyga joylashtiriladi. 18718. Oziq-ovqat mahsulotlari sotiladigan savdo avtomatlari chang, hasharotlar, kemiruvchilar va boshqa zararlovchi manbalardan himoyalangan boʻlishi, tozalanishi hamda uning texnika, sanitariya qoidalari, normalari va gigiyena normativlariga muvofiqligi nazorat qilib borilishi lozim. 18719. Savdo avtomatlari orqali sotiladigan barcha oziq-ovqat mahsulotlari qonunchilik hujjatlariga, oʻrnatilgan texnik jihatdan tartibga solish sohasidagi normativ hujjatlarga muvofiq ishlab chiqarilgan, qayta ishlangan va qadoqlangan, shuningdek, ularning sanitar-gigiyenik talablarga muvofiq, sifati buzilmagan holda saqlanishi hamda tovarlarni yonma-yon saqlash tartibiga rioya qilinishi taʼminlangan boʻlishi lozim. Tez buziladigan oziq-ovqat mahsulotlari (kraxmal yoki krem toʻldirilgan qandolat mahsulotlari, sut va sut mahsulotlari, tuxum, goʻsht, baliq, parranda mahsulotlari va ulardan tayyorlangan boshqa mahsulotlar) savdo avtomatlari orqali sotilishida ularni ishlab chiqaruvchi tomonidan qadoqlangan idishlari (qoplamalari) buzilmagan boʻlishi kerak. 18720. Gazlangan ichimliklar tarqatadigan va suv taʼminotiga ulangan barcha savdo avtomatlarida konteyner klapanlari yoki boshqa qurilmalar, shu jumladan, suv bilan aloqa qiluvchi yuzalar toksik moddalar ishlab chiqarishga qarshilik qiladigan materiallardan tayyorlangan boʻlishi kerak. 18721. Savdo avtomati egasi uning yonida chiqindi tashlash uchun moʻljallangan idish boʻlishini taʼminlashi shart”; b) 2-ilovaning 3-bandida: birinchi xatboshidagi “yozgi kafe” soʻzlari “mavsumiy kafe” soʻzlari bilan almashtirilsin; oltinchi xatboshi quyidagi tahrirda bayon etilsin: “mavsumiy kafe — umumiy ovqatlanish korxonasiga tutash yoki statsionar ovqatlanish tashkilotidan 5 metrdan oshmaydigan masofada joylashgan, ovqatlanish boʻyicha qoʻshimcha xizmat koʻrsatish uchun moʻljallangan, tasdiqlangan talablarga muvofiq jihozlangan, shu jumladan, yengil turdagi qurilmalardan tashkil topgan, qurilishga ruxsat olish talab qilinmaydigan bino yoki inshoot”. 3. Vazirlar Mahkamasining “Fiskal xotiraga ega boʻlgan nazorat-kassa mashinalarining qoʻllanishini yanada takomillashtirishga doir qoʻshimcha chora-tadbirlar toʻgʻrisida” 2011-yil 17-noyabrdagi 306-son qarorida (Oʻzbekiston Respublikasi QHT, 2013-y., 46-son, 602-modda): a) 1-ilovaning 10-bandi ikkinchi xatboshisi “davlat soliq xizmati organlarida” soʻzlaridan keyin “elektron shaklda” soʻzlari bilan toʻldirilsin; b) 3-ilova quyidagi mazmundagi 8-band bilan toʻldirilsin: “8. Savdo avtomatlari orqali tovarlarni sotish va (yoki) xizmatlarni koʻrsatish”. 5. Vazirlar Mahkamasining 2018-yil 18-maydagi 370-son qarori (Oʻzbekiston Respublikasi QT, 2018-yil, 5-son, 115-modda) bilan tasdiqlangan Obyektni qayta ixtisoslashtirish va rekonstruksiya qilishga ruxsatnoma berish boʻyicha davlat xizmatlari koʻrsatishning maʼmuriy reglamentida: a) 1-band “rekonstruksiya qilish” soʻzlaridan keyin “shu jumladan, umumiy ovqatlanish korxonalarining mavsumiy kafelarini joylashtirish” soʻzlari bilan toʻldirilsin; b) 2-band quyidagi mazmundagi yettinchi xatboshi bilan toʻldirilsin: “mavsumiy kafe — umumiy ovqatlanish tashkilotiga tutash yoki statsionar ovqatlanish tashkilotidan 5 metrdan oshmaydigan masofada joylashgan, ovqatlanish boʻyicha qoʻshimcha xizmat koʻrsatish uchun moʻljallangan, tasdiqlangan talablarga muvofiq jihozlangan, shu jumladan, yengil turdagi qurilmalardan tashkil topgan, qurilishga ruxsat olish talab qilinmaydigan bino yoki inshoot”; v) 5-band quyidagi mazmundagi oltinchi xatboshi bilan toʻldirilsin: “umumiy ovqatlanish obyekti binosidan 5 metrdan oshmaydigan masofada mavsumiy kafeni joylashtirish”. 6. Vazirlar Mahkamasining “Onlayn nazorat-kassa mashinalari va virtual kassa tizimi qoʻllanilishini taʼminlash chora-tadbirlari toʻgʻrisida” 2019-yil 23-noyabrdagi 943-son qarorining 3-bandi “nazarda tutilgan hollar” soʻzlaridan keyin “shuningdek, savdo avtomatlari orqali tovarlarni sotish va (yoki) xizmatlarni koʻrsatish” soʻzlari bilan toʻldirilsin.